Ir-Regolament tal-Kummissijoni (KE) Nru 331/1999
tat-12 ta’ Frar 1999
li jemenda r-Regolament (KE) Nru 2629/97 dwar passaporti fil-qafas tas-sistema għall-identifikazzjoni u reġistrazzjoni tal-bovini
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 820/97 tal-21 ta’ April 1997 li jistabbilixxi sistema għall-identifikazzjoni u reġistrazzjoni ta’ bovini u dwar l-ittikkettjar ta’ ċanga u prodotti taċ-ċanga [1], u b’mod partikolari l-Artikolu 10(b) tiegħu,
Billi r-Regolament tal-Kummissjoni (KEE) Nru 2629/97 [2], kif l-aħħar emendat permezz tar-Regolament (KE) Nru 2194/98 [3], jipprovdi regoli dettaljati dwar tikketti tal-widnejn, reġistri tal-fond u passaporti fil-qafas tas-sistema ta’ identifikazzjoni u reġistrazzjoni ta’bovini;
Billi hu xieraq li jiġu kunsidrati d-diffikultajiet li saru riferenzi għalihom minn Stati Membri dwar l-informazzjoni provduta għall-passaporti li jakkumpanjaw il-bovini qabel l-1 ta’ Jannar 1998;
Billi hu xieraq li r-riferenza għal ċerti biċċiet ta’ informazzjoni fuq passaporti li jakkumpanjaw il-bovini mwielda qabel l-1 ta’ Jannar 1998 tkun fakoltattiva; billi din id-deroga ma għandhiex tpoġġi fid-dubbju l-obbligu li jiġu mdaħħla dawn il-biċċiet ta’ informazzjoni fuq passaporti ta’ bovini mwielda fit-territorju ta’ Stat Membru meta din il-ħtieġa tkun prevista fir-regoli nazzjonali tiegħu;
Billi r-Regolament (KE) Nru 2629/97 għandu jkun emendat b’dan;
Billi l-miżuri li jinsabu f’dan ir-Regolament huma skond l-opinjoni tal-Kumitat għall-Gwida Ewropea Agrarja u Fond ta’ Garanzija,
ADOTTAT DAN IR-REGOLAMENT:
Artikolu 1
Il-paragrafu 4 li ġej hu b’dan miżjud ma’ l-Artikolu 6 tar-Regolament (KE) Nru 2629/97:
"4. B’deroga minn punt 1(a), l-informazzjoni mogħtija mit-tieni u l-ħames inċisi tal-Artikolu 14, paragrafu 3, punt Ċ.1 tad-Direttiva 64/432/KEE hija fakoltattiva għal passaporti tal-bovini mwielda qabel l-1 ta’ Jannar 1998. Id-deroga kif maħsuba f’dan il-paragrafu tidħol fis-seħħ mingħajr preġudizzju għall-obbligu li jiġu mdaħħla l-biċċiet ta’ informazzjoni hawn fuq imsemmija fil-passaporti ta’bovini mwielda fit-territorju ta’ Stat Membru meta din il-ħtieġa jkun previżta fir-regoli nazzjonali tiegħu. Stati Membri għandhom jikkomunikaw lil xulxin u lill-Kummissjoni r-regoli applikati dwar l-informazzjoni msemmija f’dan il-paragrafu."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Frar 1999.